FÆLLES HOLDNING af 29. juni 1998 fastlagt af Rådet på grundlag af artikel J.2 i traktaten om Den Europæiske Union vedrørende Sierra Leone (98/409/FUSP)

RÅDET FOR DEN EUROPÆISKE UNION HAR -

under henvisning til Den Europæiske Union, særlig artikel J.2, og

ud fra følgende betragtninger:

Den 5. juni 1998 vedtog De Forenede Nationers Sikkerhedsråd resolution 1171 (1998), hvori det udtrykte tilfredshed med Sierra Leones regerings bestræbelser på at genindføre fredelige og sikre forhold i landet, genetablere effektive administrative forhold og den demokratiske proces samt fremme national forsoning;

FN's Sikkerhedsråd beklagede i ovennævnte resolution den fortsatte modstand mod Sierra Leones lovmæssige regering og understregede betydningen af, at alle oprørere straks indstiller grusomhederne, ophører med deres modstand og nedlægger våbnene;

forbuddene i FN's Sikkerhedsråds tidligere resolution 1132 (1997) er ophævet; resolution 1171 (1998) skal iværksættes i hele Den Europæiske Union -

FASTLAGT FØLGENDE FÆLLES HOLDNING:

Artikel 1

Der indføres forbud mod salg og levering af våben og alt dertil knyttet materiel af alle typer, herunder våben og ammunition, militærkøretøjer og -udstyr, paramilitært udstyr og reservedele hertil, til Sierra Leone, i henhold til FN's Sikkerhedsråds resolution 1171 (1998) (1), jf. dog undtagelserne i artikel 2 og 3.

Artikel 2

Restriktionerne i artikel 1 gælder ikke for Sierra Leones regering, på betingelse af at disse leverancer undersøges af FN og FN's medlemsstater i henhold til punkt 2 og 4 i FN's Sikkerhedsråds resolution 1171 (1998).

Artikel 3

Restriktionerne i artikel 1 gælder ikke salg og levering af våben og dertil knyttet materiel til anvendelse i Sierra Leone alene af den militære observationsgruppe under Det Økonomiske Fællesskab af Vestafrikanske Stater (ECOMOG) eller De Forenede Nationer.

Artikel 4

Medlemsstaterne hindrer i henhold til deres nationale lovgivning indrejse i deres område eller transit gennem deres område for alle ledende medlemmer af den tidligere militærjunta og af Den Revolutionære Enhedsfront (RUF).

De personer, der er berørt af denne foranstaltning, identificeres i henhold til punkt 5 i FN's Sikkerhedsråds resolution 1171 (1998). Der kan gøres undtagelser i henhold til punkt 5 i resolutionen (2).

Intet i første afsnit forpligter en medlemsstat til at nægte sine egne statsborgere indrejse i sit område.

Artikel 5

Fælles holdning 97/826/FUSP (3) ophæves.

Artikel 6

Denne fælles holdning har virkning fra den 5. juni 1998.

Artikel 7

Den fælles holdning offentliggøres i Tidende.

Udfærdiget i Luxembourg, den 29. juni 1998.

På Rådets vegne

R. COOK

Formand

(1) I henhold til punkt 2 i FN's Sikkerhedsråds resolution 1171 (1998) kan Sierra Leones regering få leveret de varer, der er omfattet af embargoen, via navngivne indrejsesteder opført på en liste, som Sierra Leones regering skal forelægge FN's generalsekretær, der straks underretter alle De Forenede Nationers medlemsstater om listen.

I henhold til punkt 4 i FN's Sikkerhedsråds resolution 1171 (1998) skal al eksport til Sierra Leone af varer, der er omfattet af embargoen, meddeles Sikkerhedsrådets komité, nedsat i henhold til resolution 1132 (1997); Sierra Leones regering skal mærke og registrere al import af våben og dertil knyttet materiel og underrette nævnte komité herom, og denne komité indberetter med regelmæssige mellemrum til FN's Sikkerhedsråd, hvilke underretninger den har modtaget.

(2) I henhold til punkt 5 i FN's Sikkerhedsråds resolution 1171 (1998) identificerer FN's Sikkerhedsråds komité, nedsat i henhold til FN's Sikkerhedsråds resolution 1132 (1997), de personer, der er berørt af indrejse- og transitbegrænsningerne, og kan udstede tilladelse til indrejse i eller transit gennem en bestemt stat for sådanne personer.

(3) EFT L 344 af 15. 12. 1997, s. 6.